KOMISJONI TEATIS EUROOPA PARLAMENDILE, vastavalt EÜ asutamislepingu artikli 251 lõikele 2, milles käsitletakse nõukogu ühisseisukohta Euroopa Parlamendi ja nõukogu otsuse (millega luuakse ühenduse mitmeaastane programm digitaalse infosisu kättesaadavuse, kasutatavuse ja kasutamise edendamiseks Euroopas) vastuvõtmise kohta

2004/0025 (COD)

KOMISJONI TEATIS EUROOPA PARLAMENDILE, vastavalt EÜ asutamislepingu artikli 251 lõikele 2, milles käsitletakse nõukogu ühisseisukohta Euroopa Parlamendi ja nõukogu otsuse (millega luuakse ühenduse mitmeaastane programm digitaalse infosisu kättesaadavuse, kasutatavuse ja kasutamise edendamiseks Euroopas) vastuvõtmise kohta

1. TAUST

Ettepaneku edastamine Euroopa Parlamendile ja nõukogule (dokument KOM(2004)96 lõplik - 2004/0025 COD): // 17. veebruar 2004

Majandus- ja sotsiaalkomitee arvamus: // 29. aprill 2004

Euroopa Parlamendi arvamus esimesel lugemisel: // 22. aprill 2004

Muudetud ettepaneku esitamine: // 30. aprill 2004

Ühisseisukoha vastuvõtmine: // 24.9.2004.

2. KOMISJONI ETTEPANEKU EESMÄRK

Kavandatud programmi eesmärk on parandada Euroopa digitaalse infosisu korduskasutamise tingimusi. Programm on suunatud digitaalse infosisu turu sektoritele, mille areng on olnud aeglane ja kus ainuüksi turujõududest ei ole piisanud parimate tulemuste tagamiseks majanduskasvu, töökohtade loomise, uuenduste ja tarbija valikuvõimaluste osas. Kõnealuste sektorite hulka kuulub avaliku sektori informatsioon, eriti geograafilised andmed, õppematerjalid ja kultuuriline sisu.

3. MÄRKUSED ÜHISSEISUKOHA KOHTA

3.1. Üldised märkused

Komisjon tõdeb, et nõukogu on jõudnud ühehäälsele kokkuleppele. Nõukogu ühisseisukohas on sisuliselt võetud üle parlamendi muudatused. Nõukogu teeb komisjoni esialgse ettepaneku kohta mitu täiendavat muudatusettepanekut, sealhulgas programmi jaoks eelarvest ette nähtud summa muutmiseks.

3.2. Vastus parlamendi esimesel lugemisel vastu võetud muudatustele

Parlament võttis vastu 16 muudatust, millest komisjon on kõik heaks kiitnud.

3.2.1. Muudatused, mille komisjon on heaks kiitnud ja mis on lisatud ühisseisukohta

Ühisseisukohas on võetud üle järgmised parlamendi muudatused, millest mõned on parlamendi sõnastuses ja teised muudetud kujul:

Muudatuses 1 muudetakse selgemaks viide digitaalse infosisu sidusrühmadele. Nõukogu seisukohas rõhutatakse VKEde tähtsust.

Muudatustes 2, 3, 4, 5, 11, 12, 13, 14, 15 ja 16 muudetakse selgemaks konkreetsete eesmärkidega seotud tekst. Nõukogu ühisseisukohaga muudeti redaktsiooni veelgi selgemaks.

Muudatustes 6, 8, 9 ja 10 tehakse ettepanek teksti parandamiseks, et iga-aastased assigneeringud oleksid kooskõlas finantsperspektiiviga. Lisaks võetakse nõukogu seisukohas ette arvesse 2006. aasta keskel tegevussuuniste rakendamise kohta esitatavat aruannet, nagu on märgitud järgmises punktis.

Muudatuses 7 tehakse ettepanek, et komisjon edastaks Euroopa Parlamendile ja nõukogule koos asjakohaste otsuse muutmise ettepanekutega kvantitatiivse ja kvalitatiivse hindamise tulemused enne, kui esitatakse vastavalt Euroopa Liidu 2007. ja 2009. aasta üldeelarve eelnõu.

3.3. Nõukogu lisatud uued sätted

Nõukogu on teinud oma ühisseisukohas järgmised muudatused:

3.3.1. Põhjendused

Põhjendused 2, 8 ja 10: vähemtähtsad muudatused sõnastuses.

Põhjendused 5 ja 6: redaktsioonilised muudatused, et rõhutada VKEde osalemise tähtsust ja lisada selgesõnaline viide erivajadustega inimestele.

Põhjendus 9: kõnealuse täiendava põhjenduse abil rõhutab nõukogu veel kord usaldusväärsete majandusmudelite tähtsust, et suurendada digitaalsele infosisule juurdepääsul ja selle korduskasutamisel põhinevatest teenustest saadavat majanduslikku kasu.

Põhjendus 14: redaktsioonilised muudatused, et põhjendus oleks kooskõlas artikli 4 kohta esitatud muudatusettepanekutega.

Põhjendus 16: lisatakse joonealune märkus, kus viidatakse tekstis osutatud institutsioonidevahelises kokkuleppes hiljuti tehtud muudatusele.

3.3.2. Artiklid

Artikkel 1: kasulikud redaktsioonilised täpsustused.

Artikkel 2: teksti õiguslik täpsustamine.

Artikkel 3: nõukogu rõhutab veel kord, kui oluline on, et programmi rakendataks koostöös liikmesriikidega ja kooskõlas ühenduse muu asjaomase poliitikaga. Nõukogu teeb ettepaneku suunata programmikomiteele hindamiseks projektid, mille puhul ühenduse toetuse kavandatav summa on 1 miljon eurot või üle selle.

Artikkel 4: tehakse ettepanek korralduskomitee loomiseks.

Artikkel 5: nõukogu ühisseisukohas on lisatud mõned redaktsioonilised muudatused ja tehakse ettepanek, et komisjon annaks tegevussuuniste rakendamisest aru hiljemalt 2006. aasta keskel, mitte jaanuaris 2007, nagu pakkus parlament.

Artikkel 6: nõukogu teeb ettepaneku kehtestada programmi rakendamise finantsraamistikuks 135 miljonit eurot.

3.3.3. I lisa

Nõukogu teeb ettepaneku mõnedeks redaktsioonilisteks muudatusteks kooskõlas eespool loetletud muudatustega.

3.3.4. III lisa

Nõukogu teeb ettepaneku jaotada kulude näidisjaotus mõningal määral ümber.

4. JÄRELDUS

Komisjoni arvates ei muuda nõukogu ühisseisukoht oluliselt komisjoni ettepaneku eesmärke ega kohaldamisala.